ซับน้ำตา 1.1ล้านชีวิต
เกาะติด ยูนิเซฟปฏิบัติการเยียวยาเด็ก บนพื้นที่ธรณีพิบัติ เนปาล,1.1 ล้านคน คือจำนวนเด็กที่ได้รับผลกระทบ,จากเหตุการณ์แผ่นดินไหวครั้งใหญ่ที่ประเทศเนปาล เมื่อวันที่ 25 เม.ย.และแผ่นดินไหวซ้ำวันที่ 12 พ.ค.ที่ผ่านมา,สารพัดความขาดแคลนปัจจัยหลักในการดำรงชีวิต ทั้งที่อยู่อาศัย อาหาร โภชนาการ สุขอนามัย การรักษาพยาบาล การศึกษา และการปกป้องคุ้มครอง,ซึ่งตลอดระยะเวลากว่า 3 เดือน นับจากเกิดเหตุการณ์ องค์การยูนิเซฟ ได้ยื่นมือเข้าช่วยเหลือและซับน้ำตาเด็กเหล่านี้,ทีมข่าวการพัฒนาสังคม มีโอกาสติดตาม นายพิชัย ราชภัณฑารี ผู้แทนองค์การยูนิเซฟ ประเทศไทย และทีมงานเดินทางไปยังกาฐมาณฑุ เมืองหลวงของประเทศเนปาล เป็นจุดหมายแรก โดย ดร.รอนัค ข่าน รองผู้แทนองค์การยูนิเซฟ ประเทศเนปาล ได้สรุปสถานการณ์ว่า,สถานการณ์จนถึงกลางเดือน ก.ค.ที่ผ่านมา มีผู้เสียชีวิตจากเหตุแผ่นดินไหว จำนวน 8,897 คน โดยร้อยละ 30 เป็นเด็ก ขณะที่มีผู้บาดเจ็บจำนวน 22,310 คน บ้านเรือนเสียหาย 900,000 หลัง ในหลายพื้นที่มีเด็กกว่า 10,000 คน อยู่ในภาวะขาดสารอาหาร ในจำนวนนี้มีเด็กกว่า 1,000 คน อยู่ในภาวะขาดสารอาหารรุนแรงเฉียบพลัน เด็กกว่า 200 คนพลัดพรากจากพ่อแม่ และเด็กกว่า 600 คน ต้องสูญเสียพ่อแม่,กระทั่งเมื่อวันที่ 18 ก.ค.องค์การยูนิเซฟ ได้รับเงินบริจาคจำนวน 78.8 ล้านเหรียญสหรัฐฯ เพื่อส่งความช่วยเหลือไปยังเด็กจำนวน 1.1 ล้านคน ครอบคลุมพื้นที่ 14 เขตที่ได้รับผลกระทบรุนแรงที่สุดทั่วเนปาล,โดยสามารถจัดหาน้ำดื่มสะอาด ที่พักพิงชั่วคราว เต็นท์ ผ้าใบ อุปกรณ์การแพทย์ อาหารบำบัด วัคซีนป้องกันโรค ยา ชุดปฐมพยาบาล สบู่ มุ้ง ชุดเด็กแรกเกิด อุปกรณ์การเรียนการสอน และเยียวยาจิตใจแก่เด็กและครอบครัว,ในส่วนของประเทศไทย ยูนิเซฟระดมทุนได้จำนวน 105 ล้านบาทหรือ 3.19 ล้านเหรียญสหรัฐฯ ในจำนวนนี้รวม 1 ล้านเหรียญสหรัฐฯจากรัฐบาลไทย ที่ระดมจากพี่น้องคนไทย ดร.รอนัค กล่าวทิ้งท้าย,ขณะที่ นายพิชัย ราชภัณฑารี ผู้แทนองค์การยูนิเซฟ ประเทศไทย กล่าวเสริมว่า ช่วง 3 เดือนที่ผ่านมา ยูนิเซฟจัดส่งสิ่งของบรรเทาทุกข์กว่า 1,000 ตันไปช่วยเหลือ และตั้งศูนย์เรียนรู้ชั่วคราวให้เด็กกว่า 1 แสนคนได้เรียนหนังสือ สิ่งที่ยูนิเซฟกังวลคือเรื่องสุขภาพอนามัยของเด็กๆ เนื่องจากย่างเข้าสู่ฤดูฝน มีเด็กกว่า 1 ล้านคนที่ได้รับผลกระทบอาศัยในพื้นที่ดินถล่ม น้ำท่วม และเสี่ยงติดเชื้อโรคระบาด,หลังการรับฟังข้อมูลเสร็จสิ้นลง คณะได้เดินทางโดยรถยนต์ไปยังพื้นที่ภูเขาสูง และประสบภัยแผ่นดินไหวรุนแรง คือ ด่านตรวจ บันเดอร์ โปลิศ เช็คพอยต์ เพื่อดูการช่วยเด็กหญิงเหยื่อค้ามนุษย์ ที่ถูกลักลอบส่งไปขายยังจีนและอินเดีย ซึ่งหลังเหตุแผ่นดินไหวสามารถช่วยเหลือเด็กหญิงเหยื่อค้ามนุษย์ได้จำนวน 37 คน,จุดหมายถัดไป คือ พื้นที่ปลอดภัยสำหรับเด็ก ในหมู่บ้านฮาเร เขตสังกะโชค จ.สินธุปัลโชค มีชาวบ้านกว่า 300 คน บ้านเรือนที่มีอยู่จำนวน 33 ครัวเรือน พังเสียหายเกือบทั้งหมด โดยบริเวณนี้องค์การยูนิเซฟ สร้างเต็นท์ชั่วคราวให้เด็กเรียนหนังสือและทำกิจกรรมต่างๆ จำนวน 75 คน,ที่จุดนี้ ด.ญ.ซุซมา อายุ 9 ขวบ เล่าว่า รู้สึกกลัวต่อเหตุการณ์แผ่นดินไหวที่เกิดขึ้น โชคดีที่หนีออกจากบ้านพร้อมพ่อแม่ได้ทัน และไม่ได้รับอันตราย แต่บ้านที่อยู่อาศัยพังทลายลงมา ทุกวันนี้ต้องอาศัยนอนในเต็นท์ที่องค์การยูนิเซฟและองค์การนานาชาติสร้างให้ เพื่อนๆก็ต้องนอนในเต็นท์เช่นเดียวกัน ยังไม่รู้อนาคตว่าจะได้สร้างบ้านเมื่อไหร่ เพราะต้องรอเงินจากรัฐบาลที่ได้มาจำนวนน้อยนิด ตอนนี้ได้แต่ภาวนาอย่าให้เกิดแผ่นดินไหวซ้ำขึ้นมาอีก,และปิดท้ายในจุดที่เกี่ยวข้องกับเด็กที่ เมืองโชตะรา ซึ่งเป็นเมืองหลวงใน จ.สินธุปัลโชค ที่อยู่ไม่ห่างไกลกันนัก โดยบ้านเรือนได้รับความเสียหายจำนวนมาก และตลอดสองข้างทางยังคงพบเห็นภาพชาวบ้านเก็บซากอิฐ ไม้ จากบ้านเรือนที่พังทลาย,หลังเกิดเหตุการณ์แผ่นดินไหว ชาวบ้านในเมืองโชตะรา มีโอกาสได้รับแจ้งข่าวสารตลอดเวลา เนื่องจากมี สถานีวิทยุ สินธุ ในท้องถิ่น คอยรายงานสถานการณ์และแจ้งข่าวคราวเตือนภัยแก่ประชาชน,นอกจากนี้ บริเวณพื้นที่นอกเมืองโชตะรา ทางองค์การยูนิเซฟยังได้จัดสถานที่รักษาเด็กที่มีภาวะขาดสารอาหารรุนแรงจำนวนหนึ่งภายในสถานีอนามัยเขตเมลัมชิ และจัดสร้างเต็นท์พักพิงสำหรับหญิงตั้งครรภ์ เนื่องจากสภาพพื้นที่ภูเขาสูง การเดินทางมารอคลอดบุตรต้องใช้เวลาเดินเท้าหลายวัน องค์การยูนิเซฟจึงจัดสถานที่รองรับหญิงตั้งครรภ์ เพื่ออำนวยความสะดวก โดยมี นพ.นิธิน นิชาล บันดารี แพทย์ประจำองค์การยูนิเซฟ เนปาล ทำหน้าที่ดูแล,ทีมข่าวการพัฒนาสังคม ขอแสดงความชื่นชมและเป็นกำลังใจให้กับผู้ปฏิบัติงานเยียวยาผู้ประสบภัยที่ประเทศเนปาล ซึ่งข่าวคราวล่าสุดจากหน่วยเฝ้าระวังแผ่นดินไหวนานาชาติระบุว่า ยังมีโอกาสเสี่ยงเกิดแผ่นดินไหวในอนาคต แต่ภารกิจขององค์การยูนิเซฟยังคงเดินหน้าช่วยเหลือเด็กอย่างต่อเนื่อง เพื่อให้มีสภาพชีวิตที่ดีขึ้นในทุกด้าน,เพราะกำลังใจที่ดีที่สุดของผู้ประสบภัยคือ น้ำใจจากเพื่อนมนุษย์ โดยไม่แบ่งเชื้อชาติ หรือศาสนาใดๆ.,ทีมข่าวการพัฒนาสังคม
จากเหตุการณ์แผ่นดินไหวครั้งใหญ่ที่ประเทศเนปาล เมื่อวันที่ 25 เม.ย.และแผ่นดินไหวซ้ำวันที่ 12 พ.ค.ที่ผ่านมา
ทีมข่าวการพัฒนาสังคม,ยูนิเซฟ,เยียวยาเด็ก,ซับน้ำตา,เนปาล,แผ่นดินไหว,พิชัย ราชภัณฑารี,ขาดสารอาหาร,ข่าว,ไทยรัฐฉบับพิมพ์